PATVIRTINTA

Druskininkų savivaldybės

Leipalingio progimnazijos

direktoriaus 2018 m. rugsėjo 3 d.

įsakymu Nr. V1-TV-61.8.

**DRUSKININKŲ SAVIVALDYBĖS LEIPALINGIO PROGIMNAZIJOS**

**MOKINIŲ ELGESIO TAISYKLĖS**

**I. MOKINIO TEISĖS**

1. Mokinys turi teisę naudotis visomis Lietuvos Respublikos Konstitucijoje ir įstatymuose, Jungtinių Tautų Organizacijos, Vaiko teisių apsaugos konvencijoje numatytomis teisėmis ir laisvėmis;

2. Teisę į mokslą, kuris ugdytų jo bendrą kultūrinį išprusimą, intelektą, sugebėjimus, pažiūras, dorovinę bei socialinę atsakomybę, sudarytų sąlygas asmenybei vystytis;

3. Kiekvienam vaikui turi būti užtikrintos galimybės išmokti gerbti tėvus, auklėtojus, mokytojus, kitus žmones, savo gimtąją kalbą ir kultūrą, kitas kalbas ir kultūras, gamtą, pasiruošti savarankiškam gyvenimui;

4. Kiekvienas vaikas turi teisę:

4.1. Į mokymą, atskleidžiantį ir ugdantį jo talentus;

4.2. Į saviraiškos laisvę, nekenkiant kitiems;

4.3. Gauti informaciją apie progimnaziją, jos vykdomas švietimo programas, mokymo(si) formas;

4.4. Rinktis neformaliojo švietimo programas;

4.5. Nemokamai naudotis progimnazijos biblioteka, vadovėliais, kita literatūra, kabinetuose esančiu inventoriumi, informacinių technologijų įranga (tik mokymosi tikslais);

4.6. Esant būtinybei, teisės aktų nustatyta tvarka gauti mokymą namuose;

4.7. Dalyvauti progimnazijos savivaldoje;

4.8. Teikti siūlymus dėl ugdymo proceso ir neformaliojo švietimo veiklos tobulinimo;

4.9. Gauti informacinę, socialinę, specialiąją pedagoginę, psichologinę, sveikatos priežiūros specialisto pagalbą;

4.10. Į nešališką mokymosi pasiekimų vertinimą;

4.11 Gauti progimnazijoje nemokamą maitinimą įstatymų numatyta tvarka;

4.12. Į visiems vienodas galimybes ir lygias sąlygas skleisti savo gebėjimus ir talentus;

4.13. Į minties, sąžinės, religijos ir žodžio laisvę.

4.14. Gauti informaciją apie save, dalyvauti, svarstant jo elgesį;

4.15. Sulaukę 14 metų savarankiškai pasirinkti dorinio ugdymo (tikybos arba etikos) programą;

4.16. Įstatymų numatyta tvarka ginti savo teises.

**II. MOKINIO PAREIGOS**

5. Mokinys privalo:

5.1. Laikytis visų mokymo sutarties sąlygų, šių taisyklių ir kitų progimnazijos vidaus tvarką reglamentuojančių dokumentų reikalavimų;

5.2. Mokytis pagal privalomojo švietimo programą iki 16 metų;

5.3. Gerbti save, kitus mokinius, pedagogus, vadovus, visą mokyklos personalą, gerbti savo progimnaziją, jos simbolius ir nežeminti jų nei žodžiu, nei elgesiu;

5.4. Nuolat lankyti pamokas ir nepraleisti jų be pateisinamos priežasties. Pamokų praleidimo priežastis patvirtinantys dokumentai (gydytojo pažymos, tėvų(globėjų) ar įstatyminių atstovų raštai ir kt.) klasės auklėtojui turi būti pateikti ne vėliau kaip per dvi darbo dienas nuo atvykimo į progimnaziją dienos. Šiame punkte nustatytu terminu nepateikus pamokų praleidimo priežastį pagrindžiančių dokumentų, praleistos pamokos bus žymimos kaip pamokos, praleistos be pateisinamos priežasties. Tėvai (globėjai) gali pateisinti nedalyvavimą pamokose ne daugiau kaip už 3 dienas iš eilės ir pavienes pamokas;

5.5. Į pamokas ateiti taip, kad iki skambučio pasiektų kabinetą (nevėluoti), kuriame vyks pamoka ar užsiėmimas;

5.6. Stropiai mokytis, turėti visas mokymuisi būtinas priemones (knygas, sąsiuvinius, rašymo priemones, pratybų sąsiuvinius, atlasus, sportinę aprangą ir kt.);

5.7. Pamokos metu laikytis mokytojo nustatytos darbo pamokoje tvarkos (atlikti mokytojo skiriamas užduotis, netrukdyti kitiems dirbti, neužsiimti pašaline veikla (nerašinėti raštelių, nežaisti ir kt.));

5.8. Vieną kartą per kalendorinį mėnesį pateikti tėvams iš klasės auklėtojo gautą atspausdintą informaciją apie mokymosi rezultatus, jei mokinio tėvai neturi galimybės naudotis internetu;

5.9. Uniformą privaloma dėvėti kiekvieną savaitės dieną, išskyrus penktadienį, taip pat atstovaujant progimnazijai kitose įstaigose, oficialiuose renginiuose;

5.10. Gerbti budėtojus ir vykdyti jų nurodymus;

5.11. Viršutinius rūbus (paltus, striukes, kailinius, puspalčius, lietpalčius ir kt.) pamokų metu laikyti rūbinėje;

5.12. Sportinę aprangą vilkėti tik kūno kultūros pamokose. Po pamokos persirengti ir persiauti avalynę;

5.13. Tausoti ir saugoti asmeninį, kitų mokinių turtą ir progimnazijos turtą: inventorių, patalpas, baldus, vadovėlius ir kitas mokymo priemones. Padarytą žalą įstatymų nustatyta tvarka privalo atlyginti mokinys ir jo tėvai (globėjai);

5.14. Iki kiekvienų mokslo metų rugsėjo 15 d. pasitikrinti sveikatą ir pristatyti klasės auklėtojui medicininę pažymą ir kitus reikalingus dokumentus;

5.15. Išvykstant iš progimnazijos grąžinti mokinio pažymėjimą, mokymo priemones, iš progimnazijos bibliotekos paimtas knygas ir kt.;

5.16. Nedelsiant informuoti progimnazijos darbuotojus apie progimnazijoje ar jos teritorijoje vykstančias muštynes, kitas pavojingas veiklas;

5.17. Laikytis šių progimnazijos taisyklių prieš patyčias: mes nesityčiosime iš kitų; mes stengsimės padėti tiems, iš kurių tyčiojamasi; mes stengsimės bendrauti su tais, kurie atstumti; jei sužinosime, kad iš kitų tyčiojamasi, pasakysime suaugusiems ir progimnazijoje, ir namie;

5.18. progimnazijoje ir renginių už mokyklos ribų metu laikytis saugaus ir kultūringo elgesio reikalavimų;

5.19. dalyvauti Vaiko gerovės komisijos posėdžiuose, jeigu yra pakviestas atvykti.

**III. MOKINIUI DRAUDŽIAMA**

6. Mokiniui draudžiama:

6.1, Neštis į progimnaziją peilius, dujų balionėlius, petardas, energetinius, alkoholinius gėrimus, narkotines ir psichotropines medžiagas ar kitus kenksmingus ir sveikatai pavojingus daiktus;

6.2. Progimnazijoje ar jos teritorijoje vartoti alkoholinius gėrimus, narkotines ir psichotropines medžiagas, rūkyti, žaisti azartinius žaidimus (kortomis ir kt.), taip pat draudžiama ateiti į progimnaziją ar jos teritoriją apsvaigus nuo alkoholio, narkotinių ar psichotropinių medžiagų;

6.3. Pamokų metu naudotis mobiliuoju telefonu, ausinukais, kitomis priemonėmis, nesusijusiomis su mokymo procesu ir trukdančiomis darbui;

6.4. Pamokų metu kramtyti kramtomąją gumą, valgyti, gerti gėrimus;

6.5. Atsinešti į progimnaziją ar jos teritoriją garso ar vaizdo įrašus, literatūrą, laikraščius, žurnalus ir kitus leidinius, kurie skatina ar propaguoja žiaurų elgesį, smurtą, seksualinę prievartą;

6.6. Slapta filmuoti, fotografuoti, įrašinėti kitų asmenų (mokinių, mokytojų) veiklą, pokalbius;

6.7. Pamokos metu išeiti iš kabineto, vaikščioti po progimnaziją, trukdyti kitiems vesti pamoką;

6.8. Bėgioti koridoriais, šūkauti, muštis, šiukšlinti, žaisti kamuoliu tam neskirtose vietose, spjaudytis, keiktis, rodyti nepadorius gestus, užgaulioti ir kt.;

6.9. Niokoti progimnazijos turtą (laužyti, gadinti suolus, durų spynas, tualetus, vartyti šiukšliadėžes, mėtyti gėles, daužyti langus, braižyti, spardyti, daužyti sienas ir kt.);

6.10. Išeiti iš progimnazijos teritorijos pertraukų metu;

7. Mokinys su Mokinio elgesio taisyklėmis supažindinamas klasės auklėtojo pasirašytinai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susipažinome:

(mokinys) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė, parašas)

(tėvai, globėjai) ­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė, parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė, parašas)